Reja de Versailles

__HIDDENCAT__

La reja de Versailles, dizesta anca casteło de Versailles o (inpropiamente) pałaso de Versailles (in franseze château de Versailles ) o senplegamente par antonomàzia Versailles, ła ze un'antiga e grandioza rezidensa reałe dei Borbon de Fransa situada inte ła sitadina de Versailles, inte el departemento de łe Yvelines, ła cuała, ponesta a sirca 15 chiłòmetri verso òvest de Parize, ła se ga desviłupada e ła ga sorbio col tenpo inportansa pròpio gràsie a ła prezensa de ła istesa reja. El casteło e el so parco i ze unanemamente reconosesti cofà una de łe òpare architetòneghe de mejo refinamento de tuta ła istòria de l'omo, tanto che dal 1979 ła reja ła ze devegnesta un ben protezesto da l'UNESCO.

Ła reja ła zera nasesta par vołontà del zóvane Luizi XIV par distansiarse da ła capitałe e dai so sitadini, temesti e considerai difìsiłi da téndare (in particułare dopo de l'epizòdio de ła Fronda). Versailles ła zera restada ła sede del podere pułìtego del regno de Fransa dal 1682 co che el Re Sołe el ghe ghea trasferio ła so corte finmente a co che ła fameja reałe no ła ze sta costrinzesta a tornar inte ła capitałe inte l'otobre del 1789 inte el prinsìpio de ła revołusion franseze. Versailles ła ze sta a rezidensa de trè rè de Fransa che i ghe ghea rezidensià stabilmente co łe so corte inte un laso de tenpo conprendesto intrà el 6 de majo del 1682 e el 6 de otobre del 1789, co solché na ecesion dei ani de ła Rejensa del zóvane Luizi XV dal 1715 al 1723. Versailles, oltre che cofà strutura, ła ze tanto conosesta cofà sìnboło de l'isteso podere asołuto de ła monarchia franseze inte el ndar del perìodo de lAncien Régime.

El casteło el ze formà da na sèrie de ełementi armonizai architetonegamente insieme. Sto cuà el se desviłupa inte na superfise de 63 154 m², co drento pì de 2300 ojeti dei cuałi, atualmente, 1000 i ze tochi da museo.

El parco de ła reja de Versailles el se estende oncó sora de na superfise de 815 ètari, prima de ła revołusion franseze i zera 8000, co 93 jardini e numarévułi ełementi architetòneghi intrà i cuałi el Petit e el Grand Trianon (che i zera stai rezidensa intrà tuti chełi altri de Napołeon I, Luizi XVIII, Carlo X, Luizi Fiłipo e Napołeon III), l'Hameau de la Reine, el Grand ed el Petit Canal, na ménagerie (oncó desfada), na Orangerie e el Pièce d'eau des Suisses che oncora oncó i ze intrà i ełementi pì tanto conosesti che i carateriza i jardini de ła reja.

 Notasion 

Altri projeti

 Linganbi foresti 

Categoria:Architetura in Fransa
Categoria:Muxei de ła Fransa